ชาวเซี่ยงไฮ้มึน! รัฐบาลเพิ่มมาตรการล็อกดาวน์แม้จำนวนผู้ติดเชื้อลดลง 
Authorities in China's largest city force residents to enter quarantine facilities if their neighbors test positive for coronavirus
ประชาชนในบางพื้นที่ของนครเซี่ยงไฮ้แจ้งว่า พวกตนไม่ได้รับอนุญาตให้ออกจากบ้านหรือสั่งสินค้าต่าง ๆ ให้มาส่งที่บ้าน ภายใต้มาตรการที่เรียกว่า "ช่วงเวลาแห่งความเงียบ" ที่ใช้เวลาอย่างน้อยสามวัน ซึ่งทำให้ชาวนครเซี่ยงไฮ้จำนวนมากงุนงงและทำตัวไม่ถูก เนื่องจากส่วนใหญ่เพิ่งได้รับอนุญาตให้ออกจากบ้านได้เมื่อไม่กี่วันก่อน ภาพและวิดีโอบางส่วนที่โพสต์ในสื่อสังคมออนไลน์ของจีน แสดงให้เห็นประชาชนหลายคนถูกบังคับให้ออกจากบ้านของพวกเขาเองเพื่อนำตัวไปกักไว้ที่โรงแรมหรือศูนย์กักตัวผู้ติดเชื้อ หลังจากที่มีการตรวจพบว่า มีผู้ติดเชื้อในชุมชนของพวกเขา ขณะที่ ทางการยังส่งเจ้าหน้าที่หลายคนในชุดป้องกันเชื้อโรคเข้าไปทำความสะอาดและฆ่าเชื้อในชุมชนและห้องพักที่มีรายงานผู้ติดเชื้อด้วย เจ้าหน้าที่นครเซี่ยงไฮ้ผู้หนึ่งยืนยันกับสำนักข่าวเอพีว่า ทางการได้ส่งคนไปทำความสะอาดและฆ่าเชื้อภายในบ้านของชุมชนผู้สูงอายุที่มีการใช้ห้องน้ำและห้องครัวร่วมกันจริง ปัจจุบัน ประชาชนเกือบทั้งหมดของจำนวน 26 ล้านคนในนครเซี่ยงไฮ้ ต้องอยู่ภายใต้มาตรการล็อกดาวน์อย่างเข้มงวดตลอดหกสัปดาห์ที่ผ่านมา ซึ่งนำไปสู่ความไม่พอใจและการแสดงความเห็นอย่างเกรี้ยวกราดตามโลกออนไลน์ต่าง ๆ โดยเฉพาะในประเด็นการขาดแคลนอาหารและยารักษาโรค เมื่อวันจันทร์ เจ้าหน้าที่จีนรายงานตัวเลขผู้ติดเชื้อทั่วประเทศเพิ่มขึ้นราว 3,000 คน ซึ่งลดลงอย่างมากจากระดับสูงสุดคือ 26,000 เมื่อกลางเดือนเมษายน และในวันอังคาร ผู้อำนวยการใหญ่องค์การอนามัยโลก เทดรอส อัดฮานอม เกเบรเยซุส กล่าวว่า "นโยบายโควิดเป็นศูนย์ของจีนนั้นไม่ได้ผลในระยะยาว"